রাত ২টা। এসময় আমাদের জন্য এতো বড় চমক ছিলো যা ভাবতে আমরা আবেগপ্রবণ হয়ে যাই। ঘুমে আমরা ঢুলো ঢুলো অবস্থা, এর মাঝে বাবা আমাদের ডেকে লোকাল কামরা থেকে কেবিনে নিয়ে গেলেন। কেবিনের ওপর নিচে চারটা সিট। জানালা দিয়ে হু হু করে বাতাস বইতে লাগলো। আমরাও দু’জন দু’জন করে ঘুমিয়ে পড়লাম। আমার সকালে ওঠার অভ্যাস। তাই খুব ভোরে ঘুম ভেঙে গেলো। জানালা দিয়ে বাইরে তাকালাম। দেখি হালকা বৃষ্টি পড়ছে। সবাই ঘুমে বিভোর। আমি একটু ভাবুক, তাই ফের জানালা দিয়ে বাইরের দৃশ্য দেখতে লাগলাম। সেকি অপূর্ব দৃশ্য! না দেখলে বিশ্বাস করা যায় না। ট্রেন তার আপন গতিতে ছুটে চলেছে। আর দুই পাশের বড় বড় পাহাড়, গাছপালা পালা করে দৌড়ের প্রতিযোগিতা করছে। আঁধারের চাদর সরিয়ে ভোরের আলো ফোটার প্রস্তুতি নিচ্ছে। সে সময়টা কি যে অপূর্ব লাগছে বাইরের দৃশ্যাবলি! যা আমার লেখার ভাষায় বুঝাতে পারবো না। মনে হয় এ দৃশ্য আমার এ জীবনেও দেখি নি। বাকি জীবনে দেখবো কি না আল্লাহই জানেন। ভোর ৫টায় আমরা সিলেটের পবিত্র স্থানে পা রাখলাম এবং সিলেট স্টেশনের রেল হাউজে আমাদের থাকার ব্যবস্থা হলো। দোতলায় বিশাল রুম। রুমে ঢুকে ফ্রেশ হয়ে নিচে হোটেলে গিয়ে ঢুকলাম। ততক্ষণ ক্ষুধায় পেটে ড্রাম বাজতে লাগল। পেটপুরে নাশতা করলাম। রুমে ফিরে বিশ্রামের পালা। দশটার দিকে রিকশা নিয়ে হযরত শাহ্জালাল (রহ)-এর মাজার জিয়ারত করতে গেলাম। ঘুরে ঘুরে সব দেখলাম। কিনলাম অনেক কিছু। অনেক ….কিনে গেলাম মরহুম নায়ক সালমান শাহের কবর দেখতে। দু’চোখ ভরে এতো কিছু দেখলাম তবুও সব দেখা হয় না। তারপর গেলাম শাহ পরাণ (রহ)-এর মাজারে। সবাই ওপরে উঠে জিয়ারত করতে গেল। কিন্তু বেশি উঁচু হওয়ার কারণে আমি যাইনি। অনেককে হাদিয়া দিতে দেখলাম। ইয়াসিন সূরার তাবিজ, এটা-সেটা কিনছে অনেকে। মাজারের পাশে ছোলা, ভোনা আর ভাজি দিয়ে সবাই দুপুরের খাওয়া সারলাম।